**345 – Rhyddiaith Blwyddyn 10 ac 11:**

**Llythyr Perswâd at eich Pennaeth ar bwnc o’ch dewis**

**Beirniad – Mared Roberts**

Yn gyntaf, hoffwn ddiolch yn fawr iawn i chi i gyd am ymgymryd â’r her o gystadlu, a hynny mewn cystadleuaeth gref. Beth sy’n dwyn perswâd ar bennaeth? Dyma oedd y cwestiwn mawr yn fy mhen wrth fynd ati i ddarllen y gwaith. Byddwn i’n dadlau mai cymysgedd o’r elfennau canlynol sy’n ffurfio llythyr perswâd effeithiol, yn ogystal â’r cydbwysedd iawn rhyngddynt: barn, angerdd, ymchwil, strwythur, rhythm, ieithwedd bendant a datrysiad.

Angerdd a sawl datrysiad hyfryd i daclo pwnc amserol a phwysig yw cryfder BRYCHEINIOG a, gyda mwy o ymchwil a ffeithiau i gynnal barn, byddai wedi gallu llwyddo i berswadio hyd yn oed y pennaeth mwyaf pengaled.

Mae ROBAT JOHN yn llwyddo i drafod sawl mater hynod o bwysig mewn ychydig dudalennau. Efallai y byddai wedi bod yn fwy effeithiol canolbwyntio ar un o’r materion hyn yn benodol, a’i ddatblygu mewn mwy o ddyfnder. Ond, yn sicr, mae yma egin wleidydd sy’n byrlymu ag angerdd a datrysiadau.

Cyflwyno un syniad a’i ddatblygu, yn ogystal â defnyddio ieithwedd gadarn a pherswadiol yw rhinweddau YMA O HYD. Mae yma frawddegau cryf o’r dechrau sy’n llwyddo i ennyn ymddiriedaeth y darllenydd, er fy mod i’n teimlo bod yr ailadrodd mewn rhai mannau yn tarfu ychydig ar y llif.

Mae CRAIG, yn fy marn i, yn llwyddo i gwmpasu’r holl elfennau hyn mewn modd effeithiol, hyderus a chytbwys. Ar ben hynny, mae’n cyflawni hyn mewn modd cryno a gellir dadlau, felly, mai CRAIG sydd wedi deall y gynulleidfa orau o ystyried y pwysau amser sydd ar benaethiaid. Dyma becyn cynnil sy’n cwmpasu’r holl elfennau. O’r herwydd, CRAIG sy’n mynd â hi y tro hwn.

Llongyfarchiadau i bawb!

1. CRAIG
2. YMA O HYD
3. ROBAT JOHN